ເນື່ອງໃນໂອກາດທ່ານນາຍົກລັດຖະມົນຕີ ຟ້າມມິງຈິງ ໄດ້ຮັບເລືອກຕັ້ງເປັນນາຍົກລັດຖະມົນຕີແຫ່ງ ສາທາລະນະລັດສັງຄົມນິຍົມຫວຽດນາມ, ໃນວັນທີ 21 ເມສາ, ທ່ານນາຍົກລັດຖະມົນຕີສິງກະໂປ ຫຼີຊຽນຫຼົງ ໄດ້ມີການໂອ້ລົມສະແດງຄວາມຍິນດີອວຍພອນ.
ທີ່ການໂອ້ລົມໂທລະສັບ, ທ່ານນາຍົກລັດຖະມົນຕີ ຫຼີຊຽນຫຼົງ ໄດ້ສະແດງຄວາມຊົມເຊີຍຫວຽດນາມ ໃນການຈັດຕັ້ງກອງປະຊຸມໃຫຍ່ພັກກອມມູນິດຄັ້ງທີ XIII, ການເລືອກຕັ້ງຜູ້ນຳຊຸດໃໝ່ ຢ່າງສຳເລັດຜົນ; ບັນດາຜົນງານທີ່ບັນລຸໄດ້ໃນການຮັບມືຕໍ່ການຜັນແປຂອງໂລກລະບາດ COVID-19 ແລະ ພັດທະນາເສດຖະກິດ - ສັງຄົມ, ພ້ອມທັງຜົນສຳເລັດທີ່ພົ້ນເດັ່ນຂອງວຽກງານຕ່າງປະເທດໃນຊຸມປີທີ່ຜ່ານມາ. ທ່ານນາຍົກລັດຖະມົນຕີ ຫຼີຊຽນຫຼົງ ຢືນຢັນວ່າ, ສິງກະໂປ ຍາມໃດກໍ່ໃຫ້ບຸລິມະສິດສູງໃນການພົວພັນກັບຫວຽດນາມ.
ນາຍົກລັດຖະມົນຕີສອງທ່ານ ໄດ້ສະແດງຄວາມຍິນດີຕໍ່ການພັດທະນາໃນແງ່ດີ ຂອງການຮ່ວມມືສອງຝ່າຍ, ບໍ່ຫົວຊາຈະມີຄວາມຫຍຸ້ງຍາກທີ່ເກີດຈາກການລະບາດຂອງ COVID-19. ພິເສດ, ໃນປີ 2020 ແລະ ໄຕມາດທີ1 ປີ 2021, ສິງກະໂປແມ່ນປະເທດທີ່ມີແຫຼ່ງລົງທຶນໃຫຍ່ທີ່ສຸດຢູ່ຫວຽດນາມ, ຮູບແບບບັນດາເຂດອຸດສາຫະກຳຫວຽດນາມ - ສິງກະໂປ (VSIP) ພວມດຳເນີນງານຢ່າງມີປະສິດທິຜົນ ແລະ ເປັນສັນຍາລັກໃຫ້ແກ່ຜົນສຳເລັດໃນການຮ່ວມມືດ້ານເສດຖະກິດ ລະຫວ່າງສອງປະເທດ.
ນາຍົກລັດຖະມົນຕີສອງທ່ານ ໄດ້ເຫັນດີເພີ່ມທະວີການຮ່ວມມືໃນຂົງເຂດຂອງທັງສອງຝ່າຍ ດ້ວຍຄວາມສາມາດບົ່ມຊ້ອນ ແລະ ທ່າແຮງ, ຄື: ການເງິນ, ເຕັກໂນໂລຢີຂໍ້ມູນຂ່າວສານ, ກະສິກຳ ແລະ ການປະມົງ, ການສຶກສາ ແລະ ການຝຶກອົບຮົມ, ພື້ນຖານໂຄງລ່າງ..., ຂະຫຍາຍໄປສູ່ຂົງເຂດອື່ນໆ ເພື່ອຕອບສະໜອງຄວາມຮຽກຮ້ອງຕ້ອງການການປະຕິວັດອຸດສາຫະກຳຄັ້ງທີ 4, ເຊັ່ນ: ການພັດທະນາພະລັງງານທີ່ສະອາດ, ຕົວເມືອງສະຫຼາດ, ການປະດິດສ້າງໃໝ່, ເສດຖະກິດດີຈີຕອນ ແລະ ການຫັນເປັນດິຈິຕອນ.
ສອງຝ່າຍເຫັນດີເພີ່ມທະວີການແລກປ່ຽນ ແລະ ການຮ່ວມມືໃນການຕອບໂຕ້ຢ່າງມີປະສິດຕິຜົນ ຕໍ່ການລະບາດຂອງ COVID-19, ສ້າງເງື່ອນໄຂໃຫ້ການລະບຽບການເດີນທາງບູລິມະສິດ ລະຫວ່າງພົນລະເມືອງຫວຽດນາມ ແລະ ສິງກະໂປ, ກ້າວໄປສູ່ການບິນການຄ້າທີ່ປອດໄພສອດຄ່ອງກັບສະພາບການ ຂອງແຕ່ລະປະເທດ ແລະ ເຂດແຄວ້ນເພື່ອສົ່ງເສີມການຮ່ວມມືດ້ານການຄ້າ, ການລົງທືນ ແລະ ການທ່ອງທ່ຽວລະຫວ່າງສອງປະເທດ.
ກ່ຽວກັບການຮ່ວມມືໃນພາກພື້ນ ແລະ ສາກົນ, ທ່ານນາຍົກລັດຖະມົນຕີ ຟ້າມມິງຈິງ ໄດ້ຕີລາຄາສູງຕໍ່ການຮ່ວມມືຢ່າງແໜ້ນແຟ້ນ ແລະ ມີປະສິດທິຜົນລະຫວ່າງສອງປະເທດ ໃນບັນດາເວທີປາໄສພາກພື້ນ ແລະ ສາກົນ; ສະແດງຄວາມຂອບໃຈສິງກະໂປທີ່ໄດ້ສະໜັບສະໜູນຫວຽດນາມ ໃນຕຳແໜ່ງເປັນປະທານອາຊຽນປີ 2020. ທ່ານນາຍົກລັດຖະມົນຕີ ຟ້າມມິງຈິງ ສະເໜີໃຫ້ສິງກະໂປສືບຕໍ່ສະໜັບສະໜູນ ຫວຽດນາມ ປະຕິບັດບົດບາດເປັນສະມາຊິກບໍ່ຖາວອນຂອງສະພາຄວາມໝັ້ນຄົງສະຫະປະຊາຊາດ ໃນປີ 2021.
ຄຳຮຸ່ງ